**Projektas Nr.**

**LIETUVOS RESPUBLIKOS**

**VAIKO TEISIŲ APSAUGOS PAGRINDŲ ĮSTATYMO Nr. I-1234 PAKEITIMO ĮSTATYMO NR. XIIi-643**

**2, 24, 35, 36 STRAIPSNIŲ PAKEITIMO, 3, 20 Straipsnių PRIPAŽINIMO NEGALIOJANČiais, IV ir V skirsnių PRIPAŽINIMO NEGALIOJANČIAIS**

**ĮSTATYMAS**

2018 m.                      d. Nr.

Vilnius

**1 straipsnis. Įstatymo 2 straipsnio pakeitimas.**

Pakeisti įstatymo 2 straipsnį, jo 1, 5 ir 9 dalis pripažįstant negaliojančiomis**.**

**2 straipsnis. Įstatymo 3 straipsnio pripažinimas negaliojančiu.**

Pripažinti įstatymo 3 straipsnį negaliojančiu.

**3 straipsnis. Įstatymo 20 straipsnio pripažinimas negaliojančiu.**

Pripažinti įstatymo 20 straipsnį negaliojančiu.

**4 straipsnis. Įstatymo 24 straipsnio pakeitimas**

Pakeisti 24 straipsnio 3 dalį ir ją išdėstyti taip:

„3. Vaiką, vengiantį atlikti savo pareigas ar pažeidžiantį kitų asmenų teises ir laisves, vaiko tėvai, kiti teisėti vaiko atstovai pagal įstatymą gali tinkamai drausminti, išskyrus fizinį ar psichinį kankinimą, kitokį žiaurų elgesį, vaiko garbės ir orumo žeminimą.“

**5 straipsnis. Įstatymo 35 straipsnio pakeitimas**

Pakeisti 35 straipsnio 1 ir 2 dalį ir jas išdėstyti taip:

„1. Švietimo, asmens sveikatos priežiūros, vaiko teisių apsaugos, socialinių paslaugų, teisėsaugos ir kitų institucijų bei įstaigų, nevyriausybinių organizacijų darbuotojai, kurių darbas yra susijęs su vaikų auklėjimu, mokymu, priežiūra ar jų saugumo užtikrinimu:

1) matydami vaiką, nesilaikantį visuotinai pripažintų elgesio normų, pažeidžiantį kitų asmenų teises ir laisves ar viešąją tvarką, privalo patys nedelsdami imtis tinkamų veiksmų sudrausminti vaiką, išskyrus bet kokių formų smurtą, o nepavykus to padaryti, – informuoti tėvus (jeigu jie yra žinomi), jų nesuradus ar nežinant, – informuoti Valstybės vaiko teisių apsaugos ir įvaikinimo tarnybą ar jos įgaliotą teritorinį skyrių arba policiją;

2) turintys pagrįstos informacijos apie daromą ar galimai padarytą nusikalstamą veiką vaiko atžvilgiu, nurodytą šio įstatymo 29 straipsnio 1 dalyje, privalo nedelsdami apie tai informuoti policiją ir (ar) Valstybės vaiko teisių apsaugos ir įvaikinimo tarnybą ar jos įgaliotą teritorinį skyrių. Valstybės vaiko teisių apsaugos ir įvaikinimo tarnyba ar jos įgaliotas teritorinis skyrius, nustatęs daromą ar galimai padarytą nusikalstamą veiką vaiko atžvilgiu, nurodytą šio įstatymo 29 straipsnio 1 dalyje, privalo nedelsdamas imtis veiksmų, nurodytų šio įstatymo 36 straipsnio 4 dalyje.

2. Švietimo, asmens sveikatos priežiūros, vaiko teisių apsaugos, socialinių paslaugų, teisėsaugos ir kitų institucijų darbuotojai, taip pat kiti asmenys, turintys duomenų apie vaiko elgesį, keliantį pavojų jo sveikatai ir gyvybei, arba apie likusius be tėvų globos nepilnamečius vaikus ar būtinumą ginti nepilnamečių teises ir teisėtus interesus (dėl tėvų ligos, mirties, išvykimo ar dingimo, tėvų atsisakymo atsiimti vaikus iš mokymo, auklėjimo ar gydymo įstaigų ar panašių priežasčių), privalo apie tai nedelsdami informuoti policiją ir (ar) Valstybės vaiko teisių apsaugos ir įvaikinimo tarnybą ar jos įgaliotą teritorinį skyrių pagal vaiko ar savo gyvenamąją vietą.“

**6 straipsnis. Įstatymo 36 straipsnio pakeitimas**

Pakeisti 36 straipsnį ir jį išdėstyti taip:

**„36 straipsnis. Reagavimas į pranešimą apie galimą vaiko teisių pažeidimą**

1.Valstybės vaiko teisių apsaugos ir įvaikinimo tarnyba ar jos įgaliotas teritorinis skyrius, reaguodamas į pranešimą apie galimą smurto prieš vaiką naudojimą, galimai kilusį pavojų vaiko saugumui, sveikatai, gyvybei ar vaiko buvimą jam nesaugioje aplinkoje, privalo reaguoti nedelsiant ir jei pavojus pagrįstas, paimti vaiką pranešimo gavimo dieną, tačiau ne vėliau kaip per 6 valandas nuo pranešimo gavimo momento.

2. Policijos pareigūnai, įvykio vietoje nustatę vaiko buvimą jam nesaugioje aplinkoje, privalo nedelsdami imtis veiksmų užtikrinti vaiko saugumą ir apie įvykį nedelsdami, tačiau ne vėliau kaip per 6 valandas nuo įvykio momento, informuoti Valstybės vaiko teisių apsaugos ir įvaikinimo tarnybą ar jos įgaliotą teritorinį skyrių.

3. Valstybės vaiko teisių apsaugos ir įvaikinimo tarnyba ar jos įgaliotas teritorinis skyrius, nustatęs vaiko buvimą jam nesaugioje neutralioje aplinkoje, kuri kelia pavojų vaiko saugumui, sveikatai ar gyvybei, skubiai, bet ne vėliau kaip per 6 valandas nuo pranešimo gavimo momento, paima vaiką iš jam nesaugios neutralios aplinkos, prireikus pasitelkdamas policijos pareigūnus, kai gali kilti (kyla) grėsmė vaiko, Valstybės vaiko teisių apsaugos ir įvaikinimo tarnybos ar jos įgalioto teritorinio skyriaus darbuotojų ar kitų asmenų, dalyvaujančių paimant vaiką, gyvybei ar sveikatai ir būtina užtikrinti jų saugumą, ir imasi veiksmų dėl vaiko grąžinimo jo tėvams ar kitiems jo atstovams pagal įstatymą.

4.Valstybės vaiko teisių apsaugos ir įvaikinimo tarnyba ar jos įgaliotas teritorinis skyrius, nustatęs realų pavojų vaiko saugumui, sveikatai, gyvybei jo gyvenamojoje aplinkoje skubiai, bet ne vėliau kaip per 6 valandas nuo pranešimo gavimo momento, laikinai paima vaiką iš jam nesaugios aplinkos, pasitelkdamas policijos pareigūnus, ir imasi šių veiksmų:

1) užtikrina vaiko laikiną apgyvendinimą;

2) pavojui praėjus, nedelsiant grąžina vaiką tėvams ar kitiems vaiko atstovams pagal įstatymą ir esant reikalui organizuoja mobiliąją komandą, kuri teikia kompleksinę prevencinę pagalbą šeimai ir vaikui;

3) kai kompleksinė prevencinė pagalba šeimai ir vaikui jau buvo suteikta, tačiau ji per teisės aktų nustatytą laiką nedavė rezultatų, dėl ko kyla nuolatinis pavojus vaiko gyvybei ar sveikatai, arba jeigu buvo nustatytos kitos ypatingą pavojų vaikui keliančios aplinkybės, dėl kurių neįmanoma saugiai sugrąžinti vaiko į jo gyvenamąją aplinką, ne vėliau kaip per 3 darbo dienas Civilinio kodekso 3.2541 straipsnyje nustatyta tvarka kreipiasi į teismą dėl leidimo paimti vaiką iš jo tėvų ar vaiko atstovų pagal įstatymą išdavimo;

4) teismui priėmus nutartį leisti paimti vaiką iš jo tėvų ar kitų jo atstovų pagal įstatymą, teikia savivaldybės administracijos direktoriui nurodymą nustatyti vaikui laikinąją globą (rūpybą)ir paskirti konkretų laikinąjį globėją (rūpintoją).

5.Valstybės vaiko teisių apsaugos ir įvaikinimo tarnyba ar jos įgaliotas teritorinis skyrius, paėmęs vaiką iš jam nesaugios aplinkos šio straipsnio 3 ir 4 dalyse nustatytais atvejais, kuo skubiau, bet ne vėliau kaip kitą dieną, raštu ar bet kokiomis nuotolinio ryšio priemonėmis privalo apie tai pranešti tėvams ar kitiems vaiko atstovams pagal įstatymą, jeigu jie nedalyvavo vaiko paėmimo metu.

**7 straipsnis. Įstatymo ketvirtojo skirsnio pripažinimas negaliojančiu**

Pripažinti įstatymo ketvirtąjį skirsnį negaliojančiu.

**8 straipsnis. Įstatymo penktojo skirsnio pripažinimas negaliojančiu.**

Pripažinti įstatymo penktąjį skirsnį negaliojančiu.

*Skelbiu šį Lietuvos Respublikos Seimo priimtą įstatymą.*

Respublikos Prezidentas